ועדת הבריאות, כנסת 24, פרוטוקול מספר 135, 2022-06-01 10:23

אחמד טיבי: אני מכריז על פתיחת הישיבה, היום ה-1 ביוני, בנושא הצעה לדיון מהיר בנושא: "צמצום טיפולי שיניים חינמיים לילדים עד גיל 18 בקופ"ח כללית".

אחמד טיבי: היוזמים הם חברי הכנסת איימן עודה, אמילי מואטי ואוריאל בוסו.

אחמד טיבי: האמת היא שאני לא הייתי צריך לנהל את הישיבה הזאת.

אחמד טיבי: בגלל היעדרותה של חברת הכנסת סילמן היו חילופי שלטון מהירים.

אחמד טיבי: מטעמי גילוי נאות, אשתי רופאת שיניים, אח שלי רופא שיניים והבת שלי היא רופאת שיניים ילדים.

אחמד טיבי: בבקשה, חבר הכנסת איימן עודה.

איימן עודה: תודה רבה כבוד היושב-ראש, ד"ר אחמד טיבי, אני מברך את כל האנשים שהגיעו וישתתפו גם מטעם קופת חולים כללית, גם ממשרדי הממשלה וגם מעמותת רופאי השיניים הערביים, ואחרים טובים.

איימן עודה: לפני כשלוש שנים, בשנת 2019 התקבלה החלטה, חייב לומר, חברתית, טובה, והיא טיפולי שיניים חינמיים לילדים עד גיל 18.

אחמד טיבי: מגיעה מילה טובה לליצמן, נדמה לי, היה שר בריאות.

איימן עודה: אכן.

איימן עודה: מינואר שנה שעברה בקופת חולים כללית החליטו אחרת.

איימן עודה: החליטו לצמצם מ-100% ל-80%.

איימן עודה: הפיצו מכתב ל-400 מרפאות פרטיות, עדכנו אותם בהחלטה מצד אחד.

איימן עודה: במקביל הפנו אותם למרפאות סמייל שהן מרפאות פרטיות למטרות רווח והן לא פרוסות בכל הארץ.

איימן עודה: למשל, בקרב האוכלוסייה הערבית ישנן שלוש מרפאות, אחת בנצרת, אחת באום אל פאחם והשלישית ברהט.

איימן עודה: דבר כזה יפגע בשכבות המוחלשות בכלל, ערבים ויהודים.

איימן עודה: בגלל ש-56% מהציבור הערבי מתחת לקו העוני, גם בגלל שמרפאות סמייל לא משרעות על כל היישובים או לא נגישות להרבה יישובים ערבים, אז ייפגעו ביתר שאת האוכלוסייה הערבית.

איימן עודה: אני מציע לכבוד היושב-ראש שנשמע מדבריו של הרוח החיה ביסוד עמותת רופאי השיניים הערבים שהוא ד"ר פח'רי חסן.

איימן עודה: אני חושב שהוא הבן אדם הכי מקצועי שיכול להסביר את הסוגיה הזו.

איימן עודה: ברשותך, כבוד היושב-ראש.

אחמד טיבי: תודה רבה חבר הכנסת איימן עודה.

אחמד טיבי: ובכן, נמצאים כאן גם משרד הבריאות, גם שירותי בריאות כללית, גם עמותת רופאי השיניים הערביים בישראל, גם שירותי רפואה ועמותות שונות.

אחמד טיבי: אנחנו נפתח בעמותת הרופאים.

אחמד טיבי: ד"ר פח'רי חסן, מנכ"ל העמותה, בבקשה.

פח'רי חסן: תודה רבה כבוד היושב-ראש, חברי הכנסת הנכבדים, נוכחים נכבדים.

פח'רי חסן: החוק התחיל ליישום בשנת 2010, ילדים עד גיל 8, וב-2019 התווספו גם שכבות גיל עד שהגיע לגיל 18.

פח'רי חסן: אנחנו מתחילת הדרך תמכנו בחוק הזה מפני שהוא נותן מענה לאוכלוסיות חלשות שהציבור הערבי נמנה עליהם.

פח'רי חסן: אין צורך להסביר כמה שזה חשוב, כי אחוז העששת אצל אוכלוסיות עם מצב סוציו אקונומי נמוך הוא הגבוה ביותר, מגיע ל-90% לפי הסטטיסטיקות שהיו בזמנו, ולכן הציבור הערבי והשכבות החלשות במדינה הם אלה שקיבלו בברכה את החוק הזה.

פח'רי חסן: החוק הזה התחיל את היישום כמו שאמרתי, ב-2010.

פח'רי חסן: עד 2016 הדברים התנהלו פחות או יותר בצורה מסודרת.

פח'רי חסן: לאחר מכן קופת חולים כללית שהיא המבטח הראשי בסקטור הערבי ובמדינה בכלל, שילדים לצמצם בשירותים, לקצץ במרפאות ההסדר.

פח'רי חסן: לצורך ההסבר, מרפאות ההסדר, רובן הן בסקטור הערבי כמו שאמר חבר הכנסת עודה, בגלל שאין מרפאות כללית סמייל, כלומר כללית החליטה, איפה שיש מרפאות של כללית סמייל, לא נותנים מרפאות הסדר, לכן מרפאות ההסדר נפרסו יותר בציבור הערבי.

פח'רי חסן: לצערנו הדבר הכי משמעותי שיכול להזיק לכל הפרויקט הזה, זה ששירותי בריאות כללית נתנו את יישום החוק לחברה כלכלית רווחית מטעמם, חברה בת שהיא כללית סמייל, כלומר חוק שהוא חברתי ביותר, שאמור להיטיב עם אוכלוסיות חלשות מופקד בידי חברה מסחרית שמטרתה למזער הוצאות ולמקסם רווחים, לכן יש פה ניגוד עניינים מובהק ואני אסביר עכשיו בכמה נקודות במה זה מתבטא.

פח'רי חסן: אני אומר את הדברים האלה מתוך ידיעה אישית גם.

פח'רי חסן: אני לא רוצה להרחיב בנושא הזה, אבל מתוך ידיעה אישית.

פח'רי חסן: מה זה אומר?

פח'רי חסן: זה אומר שמרפאות כללית סמייל, הרופא מתוגמל יותר מאשר מרפאות ההסדר.

אחמד טיבי: תוכל להסביר לצופים מה ההבדל בין מרפאת הסדר לסמייל?

פח'רי חסן: מרפאת כללית סמייל היא מרפאה ששייכת לחברת ש.ל.ה שהיא חברה בת של הכללית, והיא חברה בע"מ, כאשר מרפאת הסדר היא מרפאה פרטית של רופא פרטי שקופת חולים כללית התקשרה איתו בהסכם, ונקרא מרפאת הסדר, לכן זה רופא פרטי וזה החברה בע"מ.

פח'רי חסן: לגבי השירות, כללית טענה שהיא מפסידה.

פח'רי חסן: גם בתחילת הדרך אמרו שהכסף שהמדינה מתקצבת הוא לא מספיק, אבל אני שמעתי באוזניים שלי את המנכ"ל של כללית סמייל בזמנו, איתן שלייפר, כאשר אמר שהרווח שהגיע לחברת כללית סמייל כתוצאה מכך שמבוגרים הגיעו יחד עם הילדים לתוך המרפאות של כלית סמייל עלה בשנה אחת בסביבות 6 מיליון שקל, כאשר המטופלים שקיבלו טיפול אורתודנטי שהוא לא כלול בסל הבריאות, ביצעו טיפולים אורתודנטים במרפאות של כללית סמייל הרבה יותר, בסביבות 3 מיליון שקל, שזה סכום גדול יחסית למה שהיה קודם.

פח'רי חסן: זה אומר שהחוק הביא את הילדים למרפאות של סמייל וגם למרפאות ההסדר כמובן.

פח'רי חסן: מרפאות ההסדר מי שמגיע, אז גם המבוגרים מטפלים באותה מרפאה, לכן כללית הרוויחה מצד שני.

פח'רי חסן: יכול להיות שהיא מאוזנת אבל אני לא מאמין שהיא הפסידה.

פח'רי חסן: נניח שהיא הפסידה פה ושם כמה מיליונים קטנים, אבל מצד שני הרוויחה כתוצאה מיישום החוק, סכומים אדירים, כתוצאה מהגעת אנשים מבוגרים לטיפול.

פח'רי חסן: מה קרה עכשיו?

פח'רי חסן: בינואר 2022 קיבלו מרפאות ההסדר מכתבים שכל הרופאים צריכים לצמצם את ההוצאות.

פח'רי חסן: יש תקרה לכל רופא.

פח'רי חסן: קבעו לרופא תקרה מסוימת, אתה מגיע ל-10,000 שקל, אם אתה עובר את ה-10,000 שקל, אתה מפסיק ואז אתה ממשיך לאחר מכן, כלומר ילד שהוא באמצע הטיפול, לדוגמה, יפסיק לו את הטיפול הרופא או שהוא ישלח אותו למרפאת כללית סמייל או למרפאה אחרת שעוד לא עברה את התקרה, וזה גורם לסבל אדיר, שלא לדבר על זה שהתחבורה הציבורית נעלמת כמעט מרוב היישובים הערבים ואנשים צריכים לנסוע ליישובים יהודים איפה שיש כללית סמייל, ויש גם בעיה אחרת.

פח'רי חסן: לקבוע תור היום בכללית סמייל לילדים זה שלושה חודשים, לפעמים ארבעה חודשים.

פח'רי חסן: יש מרפאות שזה פחות, יש מרפאות שזה יותר.

פח'רי חסן: מה עשתה כללית סמייל בזמן האחרון?

פח'רי חסן: העבירה את קביעת התורים מהמרפאה עצמה למוקד ארצי, כלומר מי ששולט בקביעת התורים זה לא המרפאה עצמה.

אחמד טיבי: לא מרפאת ההסדר אלא מרכז ארצי.

פח'רי חסן: לא מרפאת כללית סמייל, כלומר היו מטופלים מגיעים אלינו, אומרים, התקשרנו למוקד ואמרנו לנו, אין תור, אבל אצלי במרפאה אני רואה שיש תורים.

פח'רי חסן: אם היו מתקשרים למרפאה, יש תור, אבל במוקד הארצי שקבעה הכללית אין תורים פתאום.

פח'רי חסן: במוקד הארצי הם מנווטים את התורים לפי זה שאם ההורים של הילד סגרו תוכנית של 100,000 שקל, אז הילדים שלהם זוכים לטיפול מהיר יותר.

פח'רי חסן: עוד ניצול ציני של החוק שעושה כללית בזמן האחרון.

פח'רי חסן: הודיעו שהם לא נותנים מרפאות הסדר יותר, אבל מספיק רופא אחד שיבוא ויגיד, אני מעביר את המשפחה שלי מהכללית למכבי, ישר רצים אליו מנהל המחוז עד הפקיד הזוטר, בוא תישאר אצלנו בכללית, אנחנו ניתן לך הסדר.

פח'רי חסן: פתאום יש להם כסף לתת הסדר חדש, יש להם את כל האמצעים לתמוך ברופא.

פח'רי חסן: אם רופא, מגבילים לו את התקרה, ויש לי דוגמאות על כך כמובן, הדוגמה האחרונה הייתה של הבת של ראש המועצה המקומית של כפר טורען לשעבר, כאשר אני שלחתי את ההודעה שהיא כבר מתחילה להעביר לקוחות לקופת חולים מכבי, העברתי לסגן מנהל המחוז ד"ר עאוני יוסף.

פח'רי חסן: לקחו שלושה ימים, הגיעו אליה אנשים, תישארי בכללית, אנחנו ניתן לך הסדר.

פח'רי חסן: אבא שלה התחנן שיתנו לבת שלו הסדר עם הכללית.

פח'רי חסן: לא נתנו.

פח'רי חסן: רק העביר כמה עשרות לקוחות למכבי, פתאום יש כסף, יש הכול, לכן זה ניצול ציני של חוק שהוא חברתי, חוק שהמדינה וחברי הכנסת השקיעו מאמץ גדול כדי ליישם אותו והכללית עושה בו שימוש ציני.

פח'רי חסן: לגבי העניין של התקרה שהם שמו, יש לנו עשרות, לא פניתי לכל הרופאים אבל כמובן יש עשרות תלונות של אנשים.

פח'רי חסן: אנחנו מוכנים להעביר לוועדה תלונות של אנשים שילדיהם נמצאים באמצע טיפול והפסיקו בגלל התקרה הזאת.

פח'רי חסן: יש לנו תלונות של אנשים שאמרו, אנחנו לא מוכנים לעבור רופא.

פח'רי חסן: כמובן כולכם מודעים לחוק זכויות החולה, שהמטופל זכאי לבחור את הרופא שלו.

פח'רי חסן: כאשר אומרים לו, הרופא הזה הגיע לתקרה, אז תעבור למקום אחר, זה מנוגד לחוק זכויות החולה, לכן מה שעושה הכללית, אני חושב שהוא לא בסדר, פוגע בשכבות החלשות והיא עושה דברים שלדעתי הם לא חוקיים.

פח'רי חסן: אנחנו בעמותת רופאי השיניים הערביים שוקלים לפנות משפטית בנושא העניין של זה שכללית סמייל היא זו שמפעילה את השירות הזה, דבר שהוא בניגוד עניינים ואנחנו מעוניינים לבדוק אותו משפטית, אם זה יכול להתמשך ככה או שצריך להפסיק אותו.

פח'רי חסן: תודה רבה.

אחמד טיבי: ד"ר עאוני יוסף, עוזר סמנכ"ל קהילה, בבקשה.

עאוני יוסף: אני רציתי כמה תיקונים.

עאוני יוסף: קודם כל, חבר הכנסת עודה, שכחת מרפאה נוספת שקיימת במזרח ירושלים, אז 4, עוד אחת.

עאוני יוסף: לגבי שאלתך, ד"ר אחמד טיבי, לגבי ההבדל בין מרפאת הסדר וכללית סמייל, ההבדל הנוסף הוא מבחינה טיפולית.

עאוני יוסף: בכללית סמייל זה מגוון רחב של טיפולים והכול תחת קורת גג אחת, לעומת מרפאות הסדר שמדובר על רופא יחיד שנותן טיפול.

עאוני יוסף: עובדה נוספת, אין היום ילד עם בעיה דחופה שרוצה להגיע לכללית סמייל ולא מתקבל בלי תור, בלי שום דבר.

עאוני יוסף: מלבד המרפאות שהוזכרו, נגיד גרים בצפון ואתם יודעים גם את האזור הגיאוגרפי, גם לפחות 20 מרפאות של כללית סמייל שנותנות גם שירות לחברה הערבית, למשל בעפולה, בצפת, בטבריה, בקריית שמונה, כרמיאל.

עאוני יוסף: לא עושים הפרדה.

עאוני יוסף: גם אנשים מגיעים לשם ומקבלים טיפול.

עאוני יוסף: אורך התור היום, יש לנו מצגת גם להציג, לא כפי שנזכר, שלושה חודשים אלא לפי גם מה שהוזכר, עד 30 יום בכללית סמייל ואצל המרפאות בהסדר, יומיים, יומיים וחצי, אז אם תיתנו לנו את הרשות, יש לנו כמה נתונים, ברשותכם נציג אותם בכמה דקות.

אחמד טיבי: ליאור ברק, סמנכ"ל קופות חולים במשרד הבריאות.

ליאור ברק: שלום וצוהריים טובים, שמעתי את הדברים שנאמרו פה.

ליאור ברק: היה לנו גם התכתבות ענפה בעניין עם שירותי בריאות כללית.

ליאור ברק: נקדים ונאמר, אנחנו מסתכלים מעיניי המבוטחים.

ליאור ברק: אמר היושב-ראש, באמת חוק שיניים לילדים, חקיקה נכונה וטובה, נותנת פתרונות להרבה ילדים שידם לא הייתה משגת לשלם באופן פרטי את הדברים, ואחד התחומים הראשונים שאנחנו קבענו מרחק סביר, זמן סביר.

ליאור ברק: חוק ביטוח בריאות ממלכתי כמו שאתם יודעים והיושב-ראש מכיר היטב, הוא מדבר על מרחק סביר, זמן סביר, איכות סבירה.

ליאור ברק: זה המקום היחיד שבו אנחנו כמשרד קבענו ממש מספר ימי המתנה, מרחקים ולכן באמת הנושא הזה נמצא בראש סדר היום שלנו.

ליאור ברק: ברגע שאנחנו קיבלנו את המכתב של כללית, מייד נעשתה פנייה לכללית והובהר לנו, ואני מקווה שנציגי כללית יבהירו את זה גם עכשיו בדיון.

ליאור ברק: אין דבר כזה ועלינו כמובן לא מקובל פגיעה בשלושה דברים עיקריים: אחד, אין פגיעה ברצף טיפולי לילדים.

ליאור ברק: ילד שמתחיל טיפול אצל רופא, שום עניין כלכלי לא יכול להפסיק את הרצף הטיפולי ככל וזה עונה על הדברים של רצף טיפולי.

ליאור ברק: יש הגדרות, לא ניכנס אליהן, אם זה אחרי שנתיים או שלוש, אבל בוודאי הדבר הזה לא יכול להיות.

ליאור ברק: צריך לעמוד בזמינות התורים כפי שנקבע בחוזר שלנו, בזמן ההמתנה שצריך.

ליאור ברק: אני אשתדל לא להיכנס פה לעניינים של ויכוחים כלכליים כאלה ואחרים.

ליאור ברק: אנחנו כמשרד מסתכלים מעיניי המבוטחים ואם קופה יודעת לספק שירות אצל מרפאה כזו, אצל מרפאה כזו, כל עוד היא עומדת בכללים שלנו, אז אנחנו יודעים לחיות עם זה.

ליאור ברק: מבחינתנו המשמעות העיקרית זה איכות וזמינות השירות למבוטחים.

ליאור ברק: יושב פה נציג האגף לבריאות השן.

ליאור ברק: נעשות בקרות.

ליאור ברק: אמנם בתקופת הקורונה קצת היו עם זה עיכובים טבעיים, אבל בקרות על השירותים ועל אורכי תורים.

ליאור ברק: יש לנו גם עוד כלי עזר אחד שהוא נציבות הקבילות לחוק ביטוח בריאות ממלכתי שבו אנחנו מקבלים תלונות על זמינות של שירותים למבוטחים בתחומים שונים, כולל גם כשיש כמובן בנושא השיניים.

ליאור ברק: הייתי בקשר כמובן מטבע הדברים עם כל הגורמים הנוגעים בדבר בתקופה האחרונה.

ליאור ברק: לא הצטברו בנציבות הקבילות תלונות מיוחדות בעניין אבל אשמח לקבל תלונות כדי שנוכל לטפל בהן, גם על ילדים שרצף הטיפול שלהם נפגע או ילדים שלא מקבלים שירות בזמן בהתאם להנחיות של החוזרים שלנו.

ליאור ברק: אשמח שנשמע אולי את ההתייחסות של כללית, את ההבהרות שלהם גם לעניין הזה ואני אוכל להמשיך אחר כך.

אחמד טיבי: תודה רבה.

אחמד טיבי: אילן שמש, בבקשה.

אילן שמש: תודה רבה.

אילן שמש: אני מנכ"ל כללית סמייל, חברה בת ב-100% של הכללית.

אילן שמש: החברה הזו נוסדה ב-1994 ונתנה שירות לבריאות השן.

אילן שמש: החברה נקראת ש.ל.ה – שירות לבריאות השן, כשהשירות הזה לא היה בסל.

אחמד טיבי: אגב, שוב אני רוצה לומר את זה לפרוטוקול.

אחמד טיבי: ב-2010 היה החוק של טיפול שיניים חינם לילדים עד גיל 18.

אחמד טיבי: עמד מאחוריו השר לשעבר ליצמן.

אחמד טיבי: מגיעה לו מילה טובה.

אחמד טיבי: אני זוכר שתמכתי בהתלהבות בחוק הזה.

אחמד טיבי: צריך מילה טובה, צריך לומר אותה.

אחמד טיבי: בבקשה.

אילן שמש: (הצגת מצגת) ברשותכם, אני רוצה טיפה לשפוך אור ואולי לדייק מספר דברים שנאמרו פה, ואני גם אענה על הדברים שנאמרו ואני אתקן אותם.

אילן שמש: קודם כל בוא נבין, כללית בעצם מספקת את שירותי השיניים למבוטחים שלה ובכלל זה לילדים במסגרת סל הילדים ב-106 מרפאות אורגניות שלנו.

אילן שמש: זה נקרא מרפאות סמייל, שכוללות 615 חדרי טיפול.

אחמד טיבי: כמה יש בחברה הערבית?

אילן שמש: אני בדיוק אומר, כבוד היושב-ראש.

אילן שמש: בנוסף אנחנו נותנים גם את השירות במסגרת 331 מרפאות הסדר שכוללות 496 חדרי טיפולים.

אילן שמש: אם אנחנו רוצים רגע למקד את כמות מרפאות ההסדר שנותנות שירות בחברה הערבית לחברה הערבית באופן מלא, אנחנו מדברים על 289 מרפאות עם 405 חדרי טיפול, שזה מהווה 80% מסך כל מרפאות ההסדר שנותנות ישירות טיפול לחברה הערבית.

אילן שמש: אם אני נכנס לשקף הזה קצת פנימה, אנחנו יודעים, האוכלוסייה הערבית היום מונה כ-2 מיליון תושבים, קצת יותר אולי, 50% מרוכזים בצפון הארץ.

אילן שמש: הכללית, זה לא נעלם מעיניה.

אילן שמש: אנחנו נותנים פה גם שירות מרפאות הסדר, 180 מרפאות הסדר במחוז צפון וחיפה, נותנות שירות לחברה הערבית.

אילן שמש: זה כ-55% מסך כל מרפאות ההסדר.

אילן שמש: זה בעצם עונה על הפילוח באוכלוסייה.

אילן שמש: אם נעבור לשקף הבא ונעשה טיפה דריל-דאון, כמו שאמרתם, יש ארבע מרפאות סמייל ביישובים הערביים: נצרת, אום אל פאחם, שייח ג'ראח ורהט, שהם בעצם כוללים 17 חדרי טיפול.

אילן שמש: בנוסף, החברה הערבית והילדים מגיעים בהמוניהם למרפאות סמייל אצלנו ביישובים במגזר הכללי, ומגיעים לשם לא מעט.

אילן שמש: אנחנו קוראים לזה מרפאות מעורבות.

אילן שמש: אתם רואים פה את הרשימה.

אילן שמש: מדובר על יותר מ-30 מרפאות, וכשאני אומר מעורבות אני לא מדבר 10% ו-90%, אני מדבר פלוס-מינוס, 50%.

אילן שמש: אם נעבור לשקף הבא, פה אנחנו רואים את כמות הילדים, את הגידול מ-2019.

אילן שמש: כמו שאמרתם, סל הילדים בשיניים הוטמע באופן מלא בשנת 2019.

איימן עודה: סליחה, אפשר שאלה בבקשה?

אילן שמש: כן, בהחלט.

איימן עודה: אם מדובר בלהט של שוויון ונגישות, אז בצפון יש כמעט 60% מהאזרחים הערבים, אם מוציאים את ירושלים המזרחית שהיא כבושה, אבל אני רואה שיש שמונה מרפאות של סמייל בגליל, צפון.

איימן עודה: יש אחד בקרב הערבים למרות שהערבים מהווים 54% מתושבי הצפון.

איימן עודה: אנחנו 54% ואנחנו 1:8 מהמרפאות של סמייל.

אילן שמש: בסופו של דבר כפי שאמר פה נציג משרד הבריאות, אנחנו בעצם ככללית אמורים לעמוד בחוזר משרד הבריאות שיצא ב-12 בספטמבר 2010 וקבע קווים מנחים לסטנדרט שירות, בשני היבטים: היבט אחד זה המרחק הגיאוגרפי בין מקום המגורים של המבוטח לבין המרפאה שלו, ושם מדובר ביישובים של 20,000 נפשות ומעלה.

אילן שמש: מדובר על מרפאת שיניים שתהיה ביישוב הזה, וזה אנחנו עומדים.

אילן שמש: אם מדובר על יישובים של פחות מ-20,000, אז אנחנו מדברים על מרפאת שיניים שלא תהיה רחוקה מעבר ל-30 קילומטר.

אילן שמש: גם שם אנחנו עומדים.

אילן שמש: אם אנחנו מדברים על נפת צפון כשאתה הזכרת כרגע, יש לנו במערב את עכו ונהריה, יש לנו בדרום את הקריון, יש לנו במזרח את כרמיאל, יש לנו בצפון את קריית שמונה.

אילן שמש: אני חוזר ואומר, האוכלוסייה הערבית באה בהמוניה.

אילן שמש: יותר מחצי רוצים להגיע למרפאות ההסדר שלנו ודורשים להגיע.

איימן עודה: אין להם ברירה, הם יגיעו.

אילן שמש: לא.

איימן עודה: תשמע, זה אותו דבר כמו בית חולים, כמו אוניברסיטה.

איימן עודה: למה אין בית חולים ביישוב ערבי?

איימן עודה: מישהו יענה לי, הם יגיעו לחיפה.

איימן עודה: נכון, יגיעו לחיפה כי אין בסח'נין, אבל הצדק והשוויוניות שיהיה אחד באזור נטופה, זהו הצדק ואין צדק פה.

אילן שמש: ברשותך, יש לי ממש תשובות לדברים האלה.

אחמד טיבי: אגב, לפי התקנון של הכנסת צריכים לסיים ב-11:00.

אחמד טיבי: אני אאפשר גלישה באישור אבל תקצרו.

אילן שמש: שקף הבא.

אילן שמש: אנחנו רואים פה כמו שאמרנו, את הגידול בכמות הילדים, אבל אנחנו רואים פה דבר חשוב יותר.

אילן שמש: חברים, אני יודע, מספרים לא משקרים.

אילן שמש: אנחנו רואים פה שכללית ב-2019 כשהחוק הוטמע באופן מלא, נתנה שירות בסל הילדים בהיקף כספי של 338 מיליוני שקלים, והגדילה את זה ב-18% ל-2021, 400 מיליוני שקלים.

אילן שמש: מה שאנחנו לא רואים פה וזה אני אגיד בלשוני, יושב פה נציג משרד הבריאות.

אילן שמש: משרד הבריאות תקצב את הסל לכללית ב-320 מיליון שקלים.

אילן שמש: אם אני רוצה לדייק כי זה לצרוב את זה בתודעה, זה 317 מיליון שקלים, כלומר כללית שנאמר פה ששמה את זה אצל חברה עסקית, כללית הכניסה את היד לכיס המדולדל שלה והוציאה עוד מעל 80 מיליוני שקלים כדי לבוא ולספק את שירות סל הילדים בשיניים ללא הבדלי דת, גזע ומין.

אילן שמש: באה וסיפקה את זה ב-2021.

אילן שמש: זה דבר שחשוב שנדע.

אילן שמש: אין לי פה שום עניין עסקי.

אילן שמש: הכללית סופגת את הנושא הזה ואנחנו רואים פה, מימנה מכספה 80 מיליוני שקלים כדי לשפר את השירות שאנחנו נותנים דרך חוזר משרד הבריאות.

אילן שמש: בואו נמשיך לשקף הבא ונראה עוד דבר.

אילן שמש: זה בעצם אורכי התורים ומשך ההמתנה, שזה אחד מהקווים המנחים.

אילן שמש: אני לא אכנס דבר-דבר כי אין לנו זמן, אבל בואו ניכנס למרפאות ההסדר.

אילן שמש: אנחנו רואים פה זמינות תור במרפאות ההסדר של 2.8 ימים.

אילן שמש: עשיתי את הממוצע.

אילן שמש: אם אנחנו מדברים על 80% ממרפאות ההסדר שנותנות שירות למגזר ולחברה הערבית, אנחנו מדברים פה על זמינות שאין לה אח ורע בשום מקום, ובטח ובטח עשרות מונים טובה יותר מהכללים שנקבעו בחוזר משרד הבריאות, שאומר 30 ימי עבודה מרגע הפנייה עד קבלת תור לבדיקה, עד שאתה מגיע לבדיקה.

אילן שמש: 30 ימי עבודה זה אקוויוולנטי ל-37 ימים רגילים, ובין טיפול ולטיפול 14 או 10 ימים, לא ניכנס לזה, כך שהכללית גם במרפאות כללית סמייל וגם במרפאות ההסדר נותנת זמינות שעומדת בחוזר, בטח טובה ומצוינת במרפאות ההסדר.

אילן שמש: אנחנו באנו ואמרנו דבר מאוד פשוט: אנחנו לא מבקשים חלילה וחס ולדחות טיפולים דחופים ועזרות ראשונות.

אחמד טיבי: חבר הכנסת עודה שאל, ילד עם כאבים זה בעיה אקוטית.

אחמד טיבי: האם הוא צריך להמתין עד 30 יום?

אילן שמש: לא.

אילן שמש: ההנחיה של החברה ושל כללית לכל המרפאות שלנו, גם סמייל וגם הסדרים, טיפול שהוא דחוף ועזרה ראשונה מתקבל מיידית ועד 48 שעות, ללא שיהוי.

אילן שמש: גם טיפולים המשכיים.

אילן שמש: אתם יודעים שטיפולים המשכיים בילדים נערכים שבועיים-שלושה.

אילן שמש: אנחנו לא עוצרים טיפולים המשכיים.

אחמד טיבי: נגיד שרופא ההסדר, שהילד הזה שיש לו בעיה אקוטית, הוא במרפאת הסדר והרופא של המרפאה עבר את התקרה של ה-10,000.

אחמד טיבי: מה קורה עם הילד?

קריאה: חוסמים את המערכת של הרופא, אז הוא לא יכול לטפל.

אילן שמש: ממש לא.

אחמד טיבי: בוא נשמע את אילן.

אילן שמש: אני רוצה לענות.

אילן שמש: ככל ויש טיפול שהוא דחוף, טיפול עזרה ראשונה, אין פה תקרות.

אילן שמש: לא מדובר על תקרות.

אילן שמש: אם הוא עבר את התקרה הילד אמור להתקבל.

אילן שמש: מדובר פה בחוק, מדובר פה בחוזר ואנחנו אוכפים אותו במלואו.

אחמד טיבי: זה החוק.

אילן שמש: נכון, וזה מה שבאנו והנחינו את כל המרפאות.

אילן שמש: זה מה שדובר.

אילן שמש: אנחנו כן באים ואומרים, חבר'ה, צריך לנהל את התור בצורה חכמה.

אילן שמש: אני שם את הדברים על השולחן.

אילן שמש: טיפולי שיניים זה לא טיפול מציל חיים.

אילן שמש: הרבה מהטיפולים האלה, אם אנחנו רואים זמינות של שלושה ימים, אם אני נותן קאפ או תקרה של 20%, כלומר מוריד 20%, אז ההתארכות של תור לא דחוף הופך להיות מ-2.8 ימים לארבעה ימים.

אילן שמש: זה כל מה שמדובר, ופה צריך לנהל את התור.

אילן שמש: כללית סמייל פיתחה בשלוש שנים האחרונות במרפאות שלה 90 חדרי טיפול נוספים.

אילן שמש: בנתה אותם במיליונים רבים.

אילן שמש: אני חושב שאנחנו ככללית, קיימת לנו הפררוגטיבה לבוא ולווסת את השירות הרפואי שאנחנו נותנים למבוטחים שלנו בין הספקים השונים.

אילן שמש: כל עוד אני באתי והקמתי תשתיות ויש לי תשתיות שאני יכול להסית ממרפאת הסדר אליי, אני חושב שזה בהחלט סוברניות שלי לבוא ולבצע את הדבר, כל עוד אני עומד במסגרת החוק, במסגרת חוזר משרד הבריאות.

אילן שמש: כמו שאמרנו, מרפאות 30 קילומטר, 30 ימי עבודה, 14 וכדומה, ושם אני עומד.

אחמד טיבי: תודה רבה.

אחמד טיבי: ד"ר מונאיא אבו רחמה, בבקשה.

מונאיא אבו רחמה: אני רופאת שיניים בהסכם, בשפרעם.

מונאיא אבו רחמה: יש כמה דברים שנעלמו מעיניכם.

מונאיא אבו רחמה: אתה מדבר על מספר מבוטחי כללית.

מונאיא אבו רחמה: יש הבדל עצום בין ילד ערבי לבין ילד יהודי מבחינת כמות הטיפולים בפה שלו.

מונאיא אבו רחמה: אני עבדתי גם במרפאה של כללית סמייל לא בהסכם.

מונאיא אבו רחמה: בא אלינו ילד יהודי שיש לו סתימה אחת לעומת ילד ערבי שיש לו שמונה-תשעה שיניים שצריכים טיפולי שורש וכתרים, אז להגיד סתם מספרים זה לא משקף.

מונאיא אבו רחמה: צריך כמות טיפולים.

מונאיא אבו רחמה: מבחינת תורים, אתה אומר שהתורים הם קרובים.

מונאיא אבו רחמה: אני מוכנה להגיד לך, אתמול היה אצלי מישהו שקיבל תור אחרי שלושה חודשים.

מונאיא אבו רחמה: התקשרתי, אמרתי, תדבר עם אשתך, תוודא שבאמת התור הוא באוגוסט.

מונאיא אבו רחמה: אמר לי שכן, התור באוגוסט לילדה שלו, שלא יכולתי לקבל אותה.

מונאיא אבו רחמה: קיבלתי אותה לעזרה ראשונה.

קריאה: את מדברת על כללית סמייל.

מונאיא אבו רחמה: כן.

נוראן חטיב: אני רופאת שיניים.

נוראן חטיב: המערכת לא מבדילה בין מטופל חדש או מטופל שיש לו תוכנית טיפול, בין עזרה ראשונה וכו'.

נוראן חטיב: אנחנו נחסמים מיידית.

נוראן חטיב: דרך אגב, יש גם משהו שקוראים לו מר"מ.

נוראן חטיב: אנחנו שולחים אליהם גם מטופלים והם לא מקבלים מענה מכיוון שאסור להם - - -

אחמד טיבי: מה זה מר"מ?

נוראן חטיב: עזרה ראשונה מ-20:00 בערב.

אחמד טיבי: של סמייל.

נוראן חטיב: שם אסור להם לטפל בילדים עם גז צחוק, שזה דבר חשוב מאוד, ואסור להם לבצע טיפול, רק עזרה ראשונה.

נוראן חטיב: אני גם עבדתי שם.

נוראן חטיב: זה לא נותן מענה הגיוני.

נוראן חטיב: תלונות המטופלים, הם ממש סובלים כי אני מפנה אותם לקופה, כי אני לא יכולה באמצע החודש לטפל בהם כי אני נחסמתי ועברתי את התקרה.

ליאור ברק: גם ילדים שכבר ברצף טיפול?

נוראן חטיב: כן, שהם קטנים ויש קשר ביני לבינם.

נוראן חטיב: הם ילדים בני 3 ו-6 שקשה להם כל פעם להיחשף לרופא אחר.

נוראן חטיב: יש קשר בינינו, אמונה, וקשה להם פתאום לעבור לכללית סמייל ששם חייבים לבצע צילומים וחשיפה מיותרת לקרינה, רק בעניין של כספים, בביורוקרטיה, שזה לא הוגן.

נוראן חטיב: שם הם צריכים לעבור את כל הטרטור.

נוראן חטיב: לפתוח תיק, לפנות לעוד רופאים.

נוראן חטיב: יש בעיה בשפה.

נוראן חטיב: שם אין להם רופאים שמדברים את השפה שלהם.

נוראן חטיב: גם זה משהו חשוב.

מונאיא אבו רחמה: רק אני רוצה להמשיך נקודה אחת למה שדיברתי.

מונאיא אבו רחמה: התקרה שהצפתם, בדרך כלל העבודה כל הזמן גדלה.

מונאיא אבו רחמה: כשהצבתם את הקאפ שנתתם, מחודש דצמבר עבדתי X, בחודש פברואר מה שיצא זה חצי X.

מונאיא אבו רחמה: חצי X זה יפגע ברצף הטיפולים.

מונאיא אבו רחמה: אין סיכוי שאפשר להמשיך את רצף הטיפולים כמו שהוא.

מונאיא אבו רחמה: עוד משהו אני רוצה להגיד, שהאוכלוסייה אצלנו היא לא כל כך יודעת להתלונן, לא אוהבת להתלונן.

מונאיא אבו רחמה: גם אם לא הגיעו תלונות, אנחנו שמענו הרבה.

נוראן חטיב: אנחנו סופגים וקשה להם גם להגיע.

נוראן חטיב: מבחינתם זה משהו קל לקחת את האוטו שלכם ולהגיע מחוץ לעיר.

נוראן חטיב: אצלנו זה ממש קשה.

נוראן חטיב: הנשים מתקשות לקחת את הילדים שלהן ולהגיע לעיר אחרת, אפילו אם זה במרחק של 30 קילומטר.

אחמד טיבי: אוקיי.

אחמד טיבי: דקה, כי לא קיבלנו אישור להמשך הדיון.

אחמד טיבי: צריך לנעול את הישיבה.

אחמד טיבי: תציג את עצמך בבקשה.

מהראן סולטאן: שלום לכולם, אני רופא שיניים מטירה, המשולש.

מהראן סולטאן: אני בעל מרפאת הסדר בטירה ומעסיק צוות גדול של רופאים, שכוללת רופאים, סייעות, מזכירות ושינניות.

מהראן סולטאן: המרפאה שלנו בהסדר עם ש.ל.ה וכללית מ-2011.

מהראן סולטאן: במשך כל השנים אנחנו עבדנו בלי הגבלה ונתנו שירותים לא רק לטירה אלא לכל הסביבה, שזה כולל גם האזור והמגזר היהודי, כוכב יאיר, צור יצחק וכל המושבים, ואפילו מכפר סבא ורעננה.

מהראן סולטאן: המרפאה שלנו עובדת 247.

מהראן סולטאן: מה שאני רוצה להגיד לך, אילן, לגבי עזרה ראשונה, אתה אמרת שניתן לעשות עזרה ראשונה.

מהראן סולטאן: זה לא נכון כי יש הגבלה ויש תקרה ויש מערכת שנחסמת.

מהראן סולטאן: התקשרו אליי באופן אישי, אמרו לי, אתה עברת את התקרה, אתה לא יכול להגיש שום תביעה ושום התייעצות, יש לך לעוד שלושה חודשים, זאת אומרת אני חייב לסגור את המרפאה ולא לעבוד ולפטר את כל הרופאים וכל הצוות שמתפרנס מהמרפאה.

מהראן סולטאן: דבר שני, אני מגיש לכם שאלה פשוטה.

מהראן סולטאן: למה במכבי אין?

מהראן סולטאן: למה בלאומית אין ולמה במאוחדת אין את התקרה?

מהראן סולטאן: יש לי הסדר עם לאומית ועם מכבי.

מהראן סולטאן: אין לי תקרה שם ואני יכול להגיש התייעצויות לעבוד כמה שאני רוצה ולתת שירותים לכולם.

מהראן סולטאן: למה בכללית סמייל המחירים שמקבלים הרופאים הם יותר גבוהים מהמחירים שאנחנו מקבלים במרפאות ההסדר?

אחמד טיבי: תודה רבה.

אחמד טיבי: רבותיי, לא קיבלנו אישור להמשך הדיון ולכן אנחנו צריכים לסיים.

אחמד טיבי: משרד הבריאות ידווח לוועדה על הבקרה שהוא עשה בעניין עמידה בחוזר מנכ"ל כפי שהוצג, ובחינה לגבי הפגיעה בחוק זכויות החולה לעניין החלפת המטפל.

אחמד טיבי: נדרשת גם תגובה ומענה מקופת חולים כללית לגבי ביטול התקרה וחזרה להסדר הקודם, למרות שאילן אמר שזה החלטה סוברנית של הקופה בגלל שהם הקימו מרפאות ולוגיסטיקה חדשה.

אחמד טיבי: הוועדה שומרת לעצמה את הזכות לקיים דיון מעקב בנושא הזה אחרי שמשרד הבריאות ידווח לוועדה על תוצאות הביקורת שלו.

אחמד טיבי: תודה רבה לכם, תודה רבה לחבר הכנסת איימן עודה.